SL Uradni list Evropske unije C 239/7

Posodobljene vzorčne izkaznice, ki jih ministrstva za zunanje zadeve držav članic izdajajo akreditiranim članom diplomatskih misij in konzularnih predstavništev ter njihovim družinskim članom, kakor je navedeno v členu 19(2) Uredbe (ES) št. 562/2006 Evropskega parlamenta in Sveta o Zakoniku Skupnosti o pravilih, ki urejajo gibanje oseb prek meja (Zakonik o schengenskih mejah) (UL C 247, 13.10.2006, str. 85, UL C 153, 6.7.2007, str. 15, UL C 64, 19.3.2009, str. 18)

2009/C 239/03

Objava seznama dovoljenj za prebivanje iz člena 2(15) Uredbe (ES) št. 562/2006 Evropskega parlamenta in Sveta z dne 15. marca 2006 o Zakoniku Skupnosti o pravilih, ki urejajo gibanje oseb prek meja (Zakonik o schengenskih mejah) (1), temelji na informacijah, o katerih države članice uradno obvestijo Komisijo v skladu s členom 34 Zakonika o schengenskih mejah.

Poleg objave v UL je na voljo mesečna posodobitev na spletni strani Generalnega direktorata za pravosodje, svobodo in varnost.

ISLANDIJA

Zamenjava informacij, objavljenih v UL C 247, 13.10.2006.

Ministrstvo za zunanje zadeve od 1. januarja 2009 izdaja nove osebne izkaznice za člane osebja diplomatskih misij in konzularnih predstavništev na Islandiji.

Persónuskilríki/osebna izkaznica modre barve (glej vzorec)

Ta osebna izkaznica se izdaja upravnemu in tehničnemu osebju ter zaposlenim na diplomatskih misijah in konzularnih predstavništvih na Islandiji ter njihovim družinskim članom, s katerimi živijo v skupnem gospodinjstvu.

Osebna izkaznica je plastificirana kartica bele barve (velikosti 8,6 cm × 5,4 cm) z modrim pasom na vrhu na obeh straneh. Na sprednji strani so serijska številka, navedena v modrem pasu, fotografija imetnika, njegovo ime, podpis, naziv ter ime države, ki ga pošilja. Na hrbtni strani je v modrem pasu navedeno, da je to Persónuskilríki (osebna izkaznica), ki jo je izdalo Ministrstvo za zunanje zadeve (Utanríkisráðuneytið). Na kartici je žig republike. Na tej strani so tudi podpis šefa protokola ter datum izdaje in datum poteka veljavnosti. V islandskem jeziku je navedeno, da je treba kartico po imetnikovem odhodu z Islandije vrniti ministrstvu za zunanje zadeve.

Sprednja stran

Hrbtna stran

Diplómatískt persónuskilríki/diplomatska osebna izkaznica rdeče barve (glej vzorec)

Ta osebna izkaznica se izdaja vodjem misij in konzularnih predstavništev, članom diplomatskega osebja in uslužbencem konzulata ter njihovim družinskim članom, s katerimi živijo v skupnem gospodinjstvu.

Osebna izkaznica je plastificirana kartica bele barve (velikosti 8,6 cm × 5,4 cm) z rdečim pasom na vrhu na obeh straneh. Na sprednji strani so serijska številka, navedena v rdečem pasu, fotografija imetnika, njegovo ime, podpis, naziv ter ime države, ki ga pošilja. Na hrbtni strani je v rdečem pasu navedeno, da je to Diplómatískt persónuskilríki (diplomatska osebna izkaznica), ki jo je izdalo ministrstvo za zunanje zadeve (Utanríkisráðuneytið). Na kartici je žig republike. Na tej strani so tudi podpis šefa protokola ter datum izdaje in datum poteka veljavnosti. V islandskem jeziku je navedeno, da imetnik kartice uživa diplomatske privilegije in imunitete na podlagi mednarodnega prava ter da je zato omejevanje njegovega prostega gibanja prepovedano.

Sprednja stran

Hrbtna stran

(1) UL L 105, 13.4.2006, str. 1.